李白
笑歌行 ( 以下二首 苏轼云是伪作 )
笑矣乎，笑矣乎。君不见曲如钩，古人知尔封公侯。
君不见直如弦，古人知尔死道边。张仪所以只掉三寸舌，
苏秦所以不垦二顷田。笑矣乎，笑矣乎。
君不见沧浪老人歌一曲，还道沧浪濯吾足。
平生不解谋此身，虚作离骚遣人读。笑矣乎，笑矣乎。
赵有豫让楚屈平，卖身买得千年名。巢由洗耳有何益，
夷齐饿死终无成。君爱身后名，我爱眼前酒。
饮酒眼前乐，虚名何处有。男儿穷通当有时，
曲腰向君君不知。猛虎不看几上肉，洪炉不铸囊中锥。
笑矣乎，笑矣乎。宁武子，朱买臣，扣角行歌背负薪。
今日逢君君不识，岂得不如佯狂人。